CELEX: 32017D0721
Language: lt
Date: 1492646400000
Title: 2017 m. balandžio 20 d. Komisijos įgyvendinimo sprendimas (ES) 2017/721 dėl veiksmų, kurių ėmėsi Švedija, kad galėtų tiekti rinkai ir naudoti biocidinį produktą „VectoBac 12AS“ pagal Europos Parlamento ir Tarybos reglamento (ES) Nr. 528/2012 55 straipsnio 1 dalį, pratęsimo (pranešta dokumentu Nr. C(2017) 2435)

22.4.2017   
            
            
               LT
            
            
               Europos Sąjungos oficialusis leidinys
            
            
               L 106/12
            
         KOMISIJOS ĮGYVENDINIMO SPRENDIMAS (ES) 2017/721
   2017 m. balandžio 20 d.
   dėl veiksmų, kurių ėmėsi Švedija, kad galėtų tiekti rinkai ir naudoti biocidinį produktą „VectoBac 12AS“ pagal Europos Parlamento ir Tarybos reglamento (ES) Nr. 528/2012 55 straipsnio 1 dalį, pratęsimo
   
      
         (pranešta dokumentu Nr. C(2017) 2435)
      
   
   (Tekstas autentiškas tik švedų kalba)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 55 straipsnio 1 dalies trečią pastraipą,
   kadangi:
   
               (1)
            
            
               pagal Reglamento (ES) Nr. 528/2012 55 straipsnio 1 dalies pirmą pastraipą Švedija 2016 m. rugsėjo 6 d. priėmė sprendimą iki 2017 m. kovo 5 d. leisti tiekti rinkai ir naudoti biocidinį produktą „VectoBac 12AS“ uodų trūklių (Chironomidae) protrūkio keliuose Švedijos nuotekų valymo įrenginiuose kontrolei vykdyti (toliau – veiksmai);
            
         
               (2)
            
            
               2016 m. spalio 28 d. Komisija gavo Švedijos motyvuotą prašymą, pateiktą remiantis Reglamento (ES) Nr. 528/2012 55 straipsnio 1 dalies trečia pastraipa, pratęsti šiuos veiksmus. Motyvuotas prašymas pagrįstas argumentu, kad „VectoBac 12AS“ yra būtinas uodams trūkliams kontroliuoti labai specifinėmis Švedijos nuotekų valymo įrenginių sąlygomis;
            
         
               (3)
            
            
               produkto „VectoBac 12AS“ sudėtyje, kaip veikliosios medžiagos, yra Bacillus thuringiensis subsp. israelensis porūšio serologinio tipo H14 padermės AM65-52, o ši veiklioji medžiaga skirta naudoti 18 tipo produktuose, nurodytuose Reglamento (ES) Nr. 528/2012 V priede. Remiantis Švedijos pateikta informacija, pratęsti veiksmus reikia tam, kad būtų apsaugoti nuotekų valymo įrenginių darbuotojai. Pateiktoje informacijoje nurodyta, kad ilgalaikis didelio skaičiaus suaugusių uodų trūklių poveikis darbo aplinkoje ir potencialus įjautrinimas gali sukelti astmą ir alergines reakcijas, kurios sunkesniais atvejais gali sukelti anafilaksiją;
            
         
               (4)
            
            
               Švedija nurodė, kad produktą „VectoBac 12AS“ yra kelis kartus leista naudoti klinikiniuose tyrimuose. Remiantis jų rezultatais, kiti metodai, įskaitant fizinius, nėra tinkami veiksmingai uodų trūklių kontrolei užtikrinti Be to, dėl specifinių sąlygų nuotekų valymo įrenginiuose nustatyta, kad juose sudėtinga veiksmingai naudoti kitus biocidinius produktus;
            
         
               (5)
            
            
               kadangi nesiimant tinkamos uodų trūklių, su kurias negalima kovoti kitomis priemonėmis, kontrolės veiksmų gali kilti pavojus visuomenės sveikatai, tikslinga leisti Švedijai pratęsti veiksmus ir nustatyti tam tikras sąlygas;
            
         
               (6)
            
            
               šiame sprendime nustatyta priemonė atitinka Biocidinių produktų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Švedija gali pratęsti veiksmų, susijusių su biocidinio produkto „VectoBac 12AS“ tiekimu rinkai ir naudojimu nuotekų valymo įrenginiuose atliekamai uodų trūklių kontrolei prižiūrint kompetentingai institucijai, taikymo laikotarpį, kuris negali būti ilgesnis nei 550 dienų.
   2 straipsnis
   Šis sprendimas skirtas Švedijos Karalystei.
   
      Priimta Briuselyje 2017 m. balandžio 20 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 167, 2012 6 27, p. 1.